Document ID: 32011R0034

KOMMISSIONENS FORORDNING (EU) Nr. 34/2011
af 18. januar 2011
om ændring af forordning (EF) nr. 288/2009 om gennemførelsesbestemmelser til Rådets forordning (EF) nr. 1234/2007 for så vidt angår EF-støtte til uddeling af frugt- og grøntsagsprodukter, forarbejdede frugt- og grøntsagsprodukter og bananprodukter til børn på undervisningsinstitutioner inden for rammerne af en skolefrugtordning
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 103h, litra f), sammenholdt med artikel 4, og
ud fra følgende betragtninger:
(1)
Kommissionens forordning (EF) nr. 288/2009 (2) fastsætter gennemførelsesbestemmelser for den EU-skolefrugtordning, der blev indført ved artikel 103ga i forordning (EF) nr. 1234/2007. På baggrund af erfaringerne fra skolefrugtordningens første gennemførelsesår bør der for at lette medlemsstaternes gennemførelse af ordningen ændres en række bestemmelser i forordning (EF) nr. 288/2009.
(2)
Artikel 4 i forordning (EF) nr. 288/2009 fastsætter bestemmelser vedrørende støtte til uddeling af frugt- og grøntsagsprodukter, forarbejdede frugt- og grøntsagsprodukter og bananprodukter til børn inden for rammerne af skolefrugtordningen, herunder bestemmelser om tildeling og omfordeling af støtten. For at hjælpe medlemsstaterne med udformningen af deres støtteansøgning og sikre, at der ikke er tvivl om størrelsen af den ansøgte støtte, bør medlemsstaterne indgive en støtteansøgning sammen med deres strategi ved anvendelse af en særlig formular.
(3)
Merværdiafgift bør under ingen omstændigheder anses for en støtteberettiget udgift under EU-støtte omhandlet i artikel 103ga i forordning (EF) nr. 1234/2007. Da det af hensyn til finansiel forvaltning og kontrol er nødvendigt, at der er klare regler om udgifters støtteberettigelse, bør reglerne om støtteberettigede omkostninger under skolefrugtordningen præciseres i så henseende.
(4)
Artikel 5, stk. 1, litra b), nr. ii) og iii), i forordning (EF) nr. 288/2009 fastsætter, at henholdsvis kontrol- og evalueringsomkostninger og kommunikationsomkostninger er støtteberettigede. Artikel 7 fastsætter generelle betingelser for godkendelse af støtteansøgere. For at sikre en mere fleksibel gennemførelse af skolefrugtordningen bør artikel 7 ændres, således det bliver muligt, at tjenesteydelser i tilknytning til kontrol, evaluering og kommunikation kan præsteres af støtteansøgere, som ikke selv anvender eller leverer de produkter, der finansieres under skolefrugtordningen.
(5)
Artikel 14 i i forordning (EF) nr. 288//2009 fastsætter anvendelsen af en plakat for EU-skolefrugtordningen. Efter Lissabontraktatens ikrafttræden bør henvisninger til »Det Europæiske Fællesskab« erstattes af henvisninger til »Den Europæiske Union«. Samtidig bør medlemsstaterne have lov til forsat at anvende tidligere fremstillede plakater og andre informationsmidler i en rimelig periode.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
I forordning (EF) nr. 288/2009 foretages følgende ændringer:
1)
Artikel 4, stk. 1, affattes således:
»1. Medlemsstater, der indfører en skolefrugtordning, kan ansøge om den støtte, der er nævnt i artikel 103ga i forordning (EF) nr. 1234/2007, for en eller flere perioder, der løber fra 1. august til 31. juli, ved at give Kommissionen meddelelse om deres strategi senest den 31. januar i det år, hvor den første periode starter. Strategien skal ledsages af støtteansøgningen, der udfærdiges efter modellen i bilag IIa, også når strategien omfatter mere end ét år.«.
2)
I artikel 5, stk. 1, affattes indledningen således:
»Følgende omkostninger eksklusive merværdiafgift (moms) kommer i betragtning til den EU-støtte, der omhandles i artikel 103ga i forordning (EF) nr. 1234/2007:«.
3)
Artikel 6, stk. 2, litra e), nr. ii), affattes således:
»ii)
kontrol-, evaluerings- og/eller kommunikationsforanstaltninger.«.
4)
I artikel 7, stk. 1, indsættes følgende som litra aa):
»aa)
kun at anvende støtten til kontrol og evaluering af skolefrugtordningen, jf. artikel 12, eller til kommunikation«.
5)
I artikel 10, stk. 1, foretages følgende ændringer:
a)
Sidst i litra b) udgår ordet », og«.
b)
Følgende tilføjes som litra d):
»d)
de relevante bilag fastlægges af medlemsstaterne.«.
6)
Artikel 14 affattes således:
»Artikel 14
Plakat for EU-skolefrugtordningen
1. Medlemsstater, der deltager i EU-skolefrugtordningen, skal informere offentligheden om, at ordningen har modtaget økonomisk støtte fra Den Europæiske Union. Medlemsstaterne kan med henblik herpå anvende en plakat, der opfylder minimumskravene i bilag III, og som permanent skal være anbragt ved den deltagende undervisningsinstitutions hovedindgang på et sted, hvor den er synlig og let at læse.
2. Beslutter en medlemsstat, at den ikke vil anvende den i stk. 1 omhandlede plakat, redegør medlemsstaten i sin strategi klart for, hvordan den agter at informere offentligheden om, at dens ordning modtager økonomisk støtte fra Den Europæiske Union. Websteder eller andre former for oplysning eller offentliggørelse vedrørende en medlemsstats skolefrugtordning skal under alle omstændigheder bære Europaflaget og nævne EU-skolefrugtordningen og den finansielle støtte fra Den Europæiske Union.
3. Henvisninger til den økonomiske støtte, som Den Europæiske Union har bidraget med, skal være mindst lige så synlige som henvisninger til bidrag fra andre private eller offentlige organer, der støtter en medlemsstats ordning.
4. Medlemsstaterne kan fortsat anvende plakater og andre informationsmidler, der er trykt inden den 31. januar 2011 på grundlag af den lovgivning, der var gældende på produktionstidspunktet, indtil den 31. august 2012.«.
7)
I artikel 15 foretages følgende ændringer:
a)
Stk. 1, andet afsnit, litra a), affattes således:
»a)
resultaterne af den overvågning, der er fastsat i artikel 12, stk. 1«.
b)
Stk. 4 affattes således:
»4. Ændrer en medlemsstat den i artikel 3 omhandlede strategi, skal den meddele Kommissionen sin nye strategi via e-mail til den mail-adresse, der er nævnt i stk. 1, første afsnit, senest den 31. januar det følgende år.«.
8)
Et nyt bilag IIa, der affattes som angivet i bilaget til denne forordning, indsættes.
9)
I bilag III affattes sidste led således:
» »[Undervisningsinstitutionen (f.eks. børnehaven/børnehaveklassen/skolen)] deltager i EU-skolefrugtordningen, der er støttet med EU-midler.« Plakaten skal indeholde Den Europæiske Unions symbol.«.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. januar 2011.

Labels: 17
10
0
6
12
15